
Tisztelt Képviselő-testület!

Tárgy: Javaslat Budapest Főváros XIV. Kerület Zugló Önkormányzata Képviselő-testületének a XIV. kerület közigazgatási területén a járművel várakozás rendjének kialakításáról, és az üzemképtelen járművek tárolásának szabályozásáról szóló 26/2017. (VI.26.) önkormányzati rendelete módosítására
I. Előzmények:

2020. augusztus 1. napjától Zuglóban a fizető parkolással érintett 1140-es azonosítású várakozási övezet területe kibővült az alábbi területtel:

a Kacsóh Pongrác út-Kassai tér- Szikszó park  - Lőcsei út - Telepes utca - Nagy Lajos király útja - Thököly út – Francia út - Erzsébet királyné útja – Hungária körút által határolt terület, beleértve  - a Kacsóh Pongrác út Mexikói út és Amerikai út közötti szakasza, a Telepes utca, a Nagy Lajos király útja, a Francia út, az Erzsébet királyné útja és a Hungária körút kivételével – a határoló utakat és tereket, továbbá a Szugló utca – Lőcsei út – Egressy út – Egressy tér - Nagy Lajos király útja által határolt terület.
Az augusztus 1-jei bevezetést követő lakossági visszajelzések, a várakozási hozzájárulások alanyi körének áttekintése, valamint a rendelet jogi-szakmai vizsgálata indokolttá teszi a tárgyban szereplő zuglói parkolási rendelet módosítását.
II. Vélemények és előzetes hatásvizsgálat:

A rendelet általános rendelkezéseit (1. §) változtatni indokolt a következők miatt:

· Nem szükséges a Budapest főváros Közgyűlésének a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendeletében (a továbbiakban: fővárosi parkolási rendelet) foglaltak megismétlése, a jogalkotásra vonatkozó rendelkezések szerint ugyanis magasabb szintű jogszabály rendelkezéseit alacsonyabb szintű jogszabályban megismételni nem lehet. Előző okból a zuglói parkolási rendelet 1. mellékletének törlését javaslom, az 1. melléklet ugyanis teljes egészében megismétli a fővárosi parkolási rendelet mellékletében foglaltakat.
· A rendeletmódosítás arról is rendelkezik, hogy amennyiben új várakozási övezet bevezetésére kerül sor Zugló területén, a bevezetést megelőző 1 hétben teszt üzemmód zajlik, a bevezetés napját követő 1 hétben pedig pótdíjak kiszabására nem kerülhet sor, ez az un. „türelmi időszak”.
Lakossági várakozási hozzájárulás jogosulti körének kiterjesztése / 4. § (1b) bekezdés/
A rendelet módosítás  a lakossági várakozási hozzájárulásra jogosultak körét kiszélesíti, eszerint  nem csak az jogosult lakossági várakozási hozzájárulásra,  akinek állandó lakóhelye a 1140-es várakozási övezet 2020. augusztus 1-jétől kibővült területén ( I. Előzmények részben felsorolásra került) található, hanem az övezet határától 2-3 utcányi távolságban lakók is jogosultak lesznek a 1140-es várakozási övezetben lakossági várakozási hozzájárulásra.

A módosítás indoka, hogy azok, akik nem a fizetős várakozási övezeten belül laknak, hanem annak közvetlen közelében, a parkolási övezetből kiszoruló gépjárművek átparkolása miatt lakókörnyezetükben nem tudják megoldani a parkolásukat.
Várakozási hozzájárulásokra vonatkozó rendelkezések módosítása
· Városműködtetési és hitéleti célú behajtási-várakozási hozzájárulás alanyi körének (8. § (3) bekezdés) bővítésére teszek javaslatot: bekerülnek a jogosultak körébe az Önkormányzat, vagy az Önkormányzat 100%-os tulajdonában lévő gazdasági társaságok megbízásából közfeladat (pl. útépítés, forgalomtechnika, stb.) ellátásában közreműködő szervezetek, majd a hozzájárulás eljárási szabályait részletezi a módosítás. 

· Intézményi várakozási hozzájárulásra vonatkozó rendelkezések ( 7/A fejezet, 9/A.-9/B. §, 14. §) módosítása: 

Bekerülnek a jogosultak közé a nem állami fenntartású köznevelési intézmények (iskola, óvoda), valamint a kórházak is, így a várakozási övezetek területén található ezen szervezetek is jogosultak a módosítás értelmében intézményi várakozási hozzájárulásra.
Több esetben nő az igényelhető várakozási hozzájárulások maximális darabszáma (pl.  önkormányzat 100%-os tulajdonában álló gazdasági társaság, Polgármesteri Hivatal, államigazgatási szervek, köznevelési intézmények, stb.). Van ahol a rendelet módosítás egy szervezeten belül lehetővé teszi ingyenes, valamint térítés ellenében igénybe vehető várakozási hozzájárulás biztosítását. 
A negyedéves intézményi várakozási hozzájárulást (14. §) bármelyik típusú intézményi várakozási hozzájárulás esetén lehet igényelni, korábban erre nem minden esetben volt lehetőség. Kimondja a módosítás, hogy a negyedéves intézményi várakozási hozzájárulás érvényességi ideje az adott negyedév  utolsó napját követő 3. munkanap.
Tekintettel arra, hogy ezen várakozási hozzájárulás rendszere egyre szerteágazóbb, és összetettebb lesz, így az előterjesztés 3. mellékletében egy segédletet biztosítok a Képviselő-testület tagjai részére a jobb áttekinthetőség érdekében.

Jogtechnikailag a teljes 7/A fejezet két §-a, a 9/A és 9/B. § cseréjével történik a módosító rendelkezések beiktatása.

· Határozott idejű várakozási hozzájárulásra vonatkozó rendelkezések (10/B. §) módosítása: 

A módosítás elfogadását követően a határozott idejű várakozási hozzájárulásra vonatkozó szabályok   a gazdálkodó szervezeteken kívül már magánszemélyekre is alkalmazhatóak, azokra, akiknek Zugló területén bejelentett lakóhelyük, vagy tartózkodási helyük van.

Ezen szabályozás értelmében jogosulttá válik határozott idejű várakozási hozzájárulásra pl. az az állandó lakos, akinek több gépjármű van a tulajdonában, vagy az a tartózkodási hellyel rendelkező albérlő, aki eddig semmilyen kedvezményt nem kaphatott fizető parkolás esetén. 
Méltányosság gyakorlása
· Ügyvezetői méltányosság (16. § (5)) 
A módosítás pontosítást tartalmaz: egyrészt: eltörölte azt a korlátozást, hogy évenként legfeljebb kétszer adható ügyvezetői méltányosság rendszám, illetve zónakód tévesztés miatt (bírósági gyakorlat szerint tévesztés esetén a pótdíjazás jogtalan) , másrészt: megtérítteti  a kérelmezővel azt a költséget, amely a kérelem késedelmes benyújtása folytán keletkezett.
· Polgármesteri méltányosság (18. §)
A módosítás pontosítást tartalmaz: egyrészt: eltörli az évente, üzembentartóként maximum 2 alkalommal gyakorolható korlátot, másrészt előírja a polgármester részére, hogy döntését megelőzően be kell szereznie az üzemeltető szakmai javaslatát, és a polgármesteri döntésről a Képviselő-testületet havonta tájékoztatnia kell az adatvédelmi szabályok betartásával. 
A jogalkotásról szóló 2010. évi CXXX. törvény 17. §-a alapján a rendeletalkotás várható hatásai a következők: 
- A rendelet-módosításnak társadalmi, gazdasági, költségvetési kihatása: A lakossági várakozási hozzájárulás kiterjesztésével várhatóan csökken a panaszok, elégedetlen ügyfelek száma, az intézményi várakozási hozzájárulás, valamint a határozott idejű várakozási hozzájárulás jogosulti körének kiterjesztése folytán pedig bevétel növekedés várható.

 - Környezeti és egészségi következmények: az önkormányzati rendelet módosításának környezeti és egészségügyi hatása: nincs

- Az önkormányzati rendelet módosításának adminisztratív terhe: adminisztrációs-teher növekedés  jelentkezik, de a meglévő parkolás-üzemeltető ügyfélszolgálati irodai létszám alkalmas az új várakozási hozzájárulás kiadásának bonyolítására.
- A jogalkotás elmaradásának várható következménye: elégedetlen állampolgárok, folyamatos panaszok.
- Az önkormányzati rendelet végrehajtásához személyi, tárgyi többletfeltétel: nem szükséges.
Jogi Főosztály: Az előterjesztésben közölt adatok, egyéb információk alapján az előterjesztéshez észrevételt nem tesz.
Kérem a T. Képviselő-testületet, hogy a tervezetet tárgyalja meg és döntsön a rendeletalkotási javaslatról.
III. Bizottsági vélemények

Az előterjesztést a Jogi és Ügyrendi Bizottság, valamint a Gazdasági Bizottság tárgyalja.
IV. Rendeletalkotási javaslat:

Budapest Főváros XIV. Kerület Zugló Önkormányzat Képviselő-testülete megalkotja az előterjesztés 1. mellékletét képező, a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet módosításáról szóló .…/2020. (……) önkormányzati rendeletet.
A rendeletalkotáshoz minősített szavazattöbbség szükséges a Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján.

Budapest, 2020. augusztus „   „

Horváth Csaba

polgármester
Amennyiben az előzetes egyeztetések konszenzussal zárulnak, úgy előterjesztői kiegészítésben jelzem, ha az előterjesztők köre bővül (többpárti előterjesztés).

Mellékletek felsorolása:
1. melléklet: rendeletmódosítási javaslat és annak indokolása
2. melléklet: hatályos rendelet
3. melléklet: segédlet intézményi várakozási hozzájárulásokra vonatkozó rendelkezésekről

Előterjesztést készítette:
· Kovács-Csincsák László, ZKNP ügyvezetője
· dr. Horváth János jogtanácsos, Jogi Főosztály

